Timothy West

Timothy Lancaster West (1934–2024) var en britisk film-, teater- og TV-skuespiller.

 Kunstnerisk virke 
Han begynte sin karriere innen engelsk film som assisterende scenesjef ved Wimbledon Theatre i 1956. West begynte ved Piccadilly Theatre i 1959. Han var medlem av ensemblet i Royal Shakespeare Company (RSC) i tre sesonger; i 1962, 1964 og 1965. På 1960-tallet hadde han roller i stykker som The Comedy of Mistakes, Timon of Athens, The Jew of Malta og Love's Labour's Lost.

Han var kunstnerisk leder for Forum Theatre i Billingham i perioden 1980–1981 før han ble ansatt som hus-regissør ved University of Western Australia i 1982.

Etter å ha medvirket i en rekke produksjoner på scenen og på fjernsynsskjermen, kom Wests store gjennombrudd med den store TV-serien Edward VII (1975), der han spilte tittelrollen og hans to ekte sønner, Samuel og Josef spilte sønnene til kong Edward VII som barn. Han hadde også store roller i filmene Nicholas og Alexandra (1972), The Day of the Jackal (1973), The Thirty-Nine Steps (1978), Masada (1981) og Cry Freedom (1987).

I 1997 var han med i BBCs TV-produksjon av King Lear. I 2001 spilte West den eldre Maurice i Iris, mens hans skuespillersønn Samuel West spilte Maurice som ung. I 2002 gjorde han en gjesteopptreden i BBC Radio 4s dramaserie Further Adventures of Sherlock Holmes. I 2004 turnerte West til Australia med Carl Rosa Opera Company som regissør for en oppsetning av Gilbert og Sullivans kjente, musikalske komedie H.M.S. Pinafore; han spilte også den komiske rollen som «Sir Joseph Porter».

Julen 2007 hadde situasjonskomedien Not Going Out premiere på britisk TV. Der spilte West gjennomgangsfiguren Geoffrey Adams, faren til to sentrale rollefigurer.

 Reiseprogrammer 
I 2014 hadde tv-serien Med kjærlighet for kanaler (Great Canal Journeys) (2014–2019) premiere på britisk tv. I denne serien reiser Timothy West sammen med ektefellen Prunella Scales på kanalturer i Storbritannia og andre land. I Norge har serien blitt vist på NRK.

 Annet 
West var styreleder for London Academy of Music and Dramatic Arts frem til januar 2018, da han ble etterfulgt av Benedict Cumberbatch. Han er også kjent for sin støtte til veldedighetsorganisasjonen Cancer Research UK. I 1984 ble han utnevnt til kommandør av Order of the British Empire for sine prestasjoner innen skuespill og drama.

 Referanser 

 Eksterne lenker 


Kategori:Engelske skuespillere
Kategori:Order of the British Empire (CBE)
Kategori:Personer fra Bradford